PMIndiaData/PMIndiaSum huggingface dataset:
प्रधानमंत्री ने राजकोट में सामाजिक अधिकारिता शिविर को संबोधित किया, दिव्यांगों के लिए सहायता राशि और सहायक उपकरणों का वितरण किया

प्रधानमंत्री श्री नरेन्‍द्र मोदी ने आज राजकोट में सामाजिक अधिकारिता शिविर को संबोधित किया और दिव्यांगों के लिए सहायता राशि और सहायक उपकरण वितरित किए। उन्होंने कहा कि केंद्र सरकार देश के गरीब लोगों के लिए पूरी तरह समर्पित है। उन्होंने स्टार्टअप क्षेत्र का आह्वान करते हुए कहा कि वह इस प्रकार की खोज और प्रौद्योगिकी के लिए काम करें, जो दिव्यांग बहनों और भाइयों के जीवन में बदलाव ला सके। उन्होंने केंद्रीय मंत्री डॉक्टर थावरचंद गहलोत और उनकी टीम की सराहना करते हुए कहा कि दिव्यांग बहनों और भाइयों के कल्याण के लिए वह जो कुछ कर रहे हैं वह अपने आप में ऐतिहासिक और सराहनीय है। उन्होंने दोहराते हुए कहा कि वर्ष 2022 तक जब हम स्वतंत्रता का 75 वर्ष मनाएंगे, कोई भी भारतीय व्यक्ति बिना घर के नहीं होना चाहिए और घरों में समुचित सुविधाएं भी होनी चाहिए।
प्रधानमंत्री 18 जुलाई को एनआईआईओ सेमिनार ‘स्वावलंबन’ को संबोधित करेंगे

प्रधानमंत्री श्री नरेन्द्र मोदी 18 जुलाई, 2022 को शाम 4:30 बजे डॉ अंबेडकर इंटरनेशनल सेंटर, नई दिल्ली में एनआईआईओ (नौसेना नवाचार और स्वदेशीकरण संगठन) सेमिनार 'स्वावलंबन' को संबोधित करेंगे। आत्मनिर्भर भारत का एक प्रमुख घटक रक्षा क्षेत्र में आत्मनिर्भरता प्राप्त करना है। इस प्रयास को आगे बढ़ाने के क्रम में प्रधानमंत्री कार्यक्रम के दौरान 'स्प्रिंट चैलेंज' का अनावरण करेंगे, जिसका उद्देश्य भारतीय नौसेना में स्वदेशी प्रौद्योगिकी के उपयोग को बढ़ावा देना है। 'आजादी का अमृत महोत्सव' के एक भाग के रूप में, एनआईआईओ ने रक्षा नवाचार संगठन (डीआईओ) के साथ मिलकर भारतीय नौसेना में कम से कम 75 नई स्वदेशी प्रौद्योगिकियों/उत्पादों को शामिल करने का लक्ष्य निर्धारित किया है। इस सहयोगी परियोजना का नाम स्प्रिंट (आईडेक्स, एनआईआईओ और टीडीएसी के माध्यम से आर एंड डी में उत्कृष्टता को समर्थन देना) है। सेमिनार का उद्देश्य रक्षा क्षेत्र में आत्मनिर्भरता प्राप्त करने के लिए भारतीय उद्योग और शिक्षाजगत को इस कार्यक्रम से जोड़ना है। दो दिवसीय सेमिनार (18-19 जुलाई) उद्योगजगत, शिक्षाजगत, सेना और सरकार के प्रतिनिधियों को रक्षा क्षेत्र के लिए विचार-विमर्श करने और सिफारिशों देने के लिए एक साझा प्लेटफार्म उपलब्ध कराएगा। नवाचार, स्वदेशीकरण, आयुध और विमानन विषयों पर सत्र आयोजित किए जाएंगे। सेमिनार के दूसरे दिन सरकार के सागर (क्षेत्र में सभी के लिए सुरक्षा और विकास) दृष्टिकोण के अनुरूप हिंद महासागर क्षेत्र में आउटरीच पर चर्चा की जाएगी।
प्रधानमंत्री ने लोकमान्य बाल गंगाधर तिलक की 100वीं पुण्यतिथि पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने लोकमान्य बाल गंगाधर तिलक की 100वीं पुण्यतिथि पर उन्‍हें भावभीनी श्रद्धांजलि अर्पित की है। प्रधानमंत्री ने एक ट्वीट में कहा, ‘‘भारत लोकमान्य तिलक को उनकी 100वीं पुण्यतिथि पर नमन करता है। उनकी विशिष्‍ट प्रतिभा एवं तीक्ष्‍ण समझ, साहस, न्याय की भावना और स्वराज के अभिनव विचार हमें सदैव प्रेरित करते रहते हैं।’’
मंत्रिमंडल ने भारत और मालदीव के बीच खेल तथा युवा मामलों में सहयोग पर समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को भारत गणराज्य के युवा कार्य और खेल मंत्रालय तथा मालदीव गणराज्य के युवा, खेल और सामुदायिक सशक्तीकरण मंत्रालय के बीच खेल तथा युवा मामलों में सहयोग के लिए हस्ताक्षर किए गए समझौता ज्ञापन से अवगत कराया गया। समझौता ज्ञापन पर नवंबर, 2020 में हस्ताक्षर किए गए थे। उद्देश्यः भारत और मालदीव के बीच खेल तथा युवा मामलों के क्षेत्र में द्विपक्षीय आदान-प्रदान कार्यक्रमों से खेल विज्ञान, खेल औषधि, कोचिंग तकनीक, युवा महोत्सव तथा कैंपसों में भागीदारी के क्षेत्र में ज्ञान और विशेषज्ञता बढ़ाने में मदद मिलेगी और परिणामस्वरूप अंतर्राष्ट्रीय टूर्नामेंट में हमारे खिलाड़ियों का प्रदर्शन बेहतर होगा तथा भारत और मालदीव के बीच द्विपक्षीय संबंध मजबूत होंगे। लाभः खेल और युवा मामलों में मालदीव के साथ द्विपक्षीय सहयोग के लाभ समान रूप से सभी खिलाड़ियों को मिलेगा, भले ही वे किसी जाति, पंथ, क्षेत्र, धर्म और लिंग के हों।
टेक्‍नो-चैलेंज 2015 के पुरस्‍कार विजेताओं ने प्रधानमंत्री से मुलाकात की

न्‍यू होराइजन शैक्षिक संस्‍थान कर्नाटक की छात्राओं ने आज प्रधानमंत्री श्री नरेन्‍द्र मोदी से मुलाकात की। इन छात्राओं ने अभी हाल में अमेरिका में आयोजित टेक्‍नो-चैलेंज 2015 प्रतियोगिता में प्रथम पुरस्‍कार जीता है। प्रधानमंत्री के ‘स्‍वच्‍छ भारत अभियान’ से प्रेरित होकर इन छात्राओं ने मोबाइल एप्‍प विकसित किया है जो अपशिष्‍ट के खरीदारों और विक्रेताओं को आपस में मिलाता है। प्रधानमंत्री ने इन छात्राओं को उनके भविष्‍य के प्रयासों के लिए शुभ कामनाएं दीं। केंद्रीय मंत्री श्री अनंत कुमार और सांसद श्री प्रहलाद जोशी भी इस अवसर पर उपस्थित थे।
यूरोपीय परिषद के अध्यक्ष महामहिम चार्ल्स माइकल और प्रधानमंत्री श्री नरेन्द्र मोदी के बीच फोन पर बातचीत

प्रधानमंत्री श्री नरेन्द्र मोदी ने आज यूरोपीय परिषद के अध्यक्ष महामहिम चार्ल्स माइकल से फोन पर बातचीत की। प्रधानमंत्री ने यूक्रेन में बिगड़ती स्थिति और मानवीय संकट पर चिंता व्यक्त की। उन्होंने युद्ध समाप्त करने और वार्ता की ओर लौटने की भारत की अपील को दोहराया। प्रधानमंत्री ने जोर देकर कहा कि समकालीन वैश्विक व्यवस्था, अंतरराष्ट्रीय कानून, संयुक्त राष्ट्र चार्टर और सभी देशों की क्षेत्रीय अखंडता एवं संप्रभुता के सम्मान पर आधारित है। प्रधानमंत्री ने दोनों पक्षों के बीच वार्ता का स्वागत किया। उन्होंने सभी लोगों तक मुक्त एवं निर्बाध मानवीय पहुंच और सुचारू आवाजाही सुनिश्चित करने के महत्व पर जोर दिया। प्रधानमंत्री ने प्रभावित क्षेत्रों में दवाओं समेत अति आवश्यक राहत सामग्री भेजने के लिए भारत द्वारा किए जा रहे प्रयासों के बारे में भी बताया।
प्रधानमंत्री ने पूरे देश के उज्‍जवला योजना लाभा‍र्थियों के साथ संवाद किया

प्रधानमंत्री श्री नरेन्‍द्र मोदी ने आज वीडियो कांफ्रेंस के माध्‍यम से पूरे देश के उज्‍जवला योजना लाभार्थियों के साथ संवाद किया। प्रधानमंत्री के साथ संवाद के लिए देशभर में 600 से अधिक केंदों में प्रत्येक केंद्र पर तीन उज्‍जवला योजना लाभार्थी उपस्‍थि‍त थे। नरेन्‍द्र मोदी ऐप तथा विभिन्‍न समाचार चैनल और सोशल मीडिया प्‍लेटफॉर्म सहित विभिन्‍न प्‍लेटफॉर्मों के माध्‍यम से 10 लाख लोगों ने इस संवाद कार्यक्रम को देखा। योजना के लाभार्थियों के साथ संवाद करने और टेक्‍नोलॉजी के माध्‍यम से उनके अनुभवों को साझा करने पर प्रसन्‍नता व्‍यक्‍त करते हुए प्रधानमंत्री ने कहा कि उज्‍जवला योजना प्रगति का प्रतीक बन गई है। उन्‍होंने कहा कि योजना उत्कृष्ट सामाजिक परिवर्तन ला रही है और इस परिवर्तन से देश का समग्र विकास प्रभावित हो रहा है। उज्‍जवला योजना के माध्‍यम से अब तक ग्रामीण क्षेत्रों में लगभग 4 करोड़ महिलाएं एलपीजी कनेक्‍शन प्राप्‍त कर चुकी हैं। 2014 से चार वर्षों में कुल मिलाकर लगभग 10 करोड़ नए एलपीजी कनेक्‍शन जारी किए गए हैं जबकि वर्ष 1955 से 2014 के बीच लगभग 6 दशकों में केवल 13 करोड़ एलपीजी कनेक्‍शन जारी किए गए थे। अपने प्रारंभिक संबोधन में प्रधानमंत्री ने 1933 में लिखित मुंशी प्रेमचंद की कहानी का उदाहरण देते हुए गृहि‍णि‍यों की जिंदगी को सहज बनाने के महत्‍व पर प्रकाश डाला। उन्‍होंने कहा कि उज्‍जवला से अनेक लाभ प्राप्त हुए हैं। स्‍वास्‍थ्‍य बेहतर हुआ है, जहरीले धुंए से मुक्ति मि‍ली है और स्‍वच्‍छ ईंधन प्राप्‍त हुआ है। उन्‍होंने कहा कि महिलाओं के पास अब अतिरिक्‍त आय अर्जित करने का बड़ा अवसर है क्‍योंकि रसोई में लगने वाले समय में कमी हुई है। प्रधानमंत्री ने बल देते हुए कहा कि केंद्र सरकार यह सुनिश्‍च‍ित करने पर ध्‍यान दे रही है कि इस योजना में कोई बिचौलिया शामिल न हो और पारदर्शिता के साथ लाभार्थि‍यों का चयन हो। उन्‍होंने कहा कि भारत में अब 69 प्रतिशत गांव में एलपीजी पहुंच गई है जबकि 81 प्रतिशत गांवों में एलपीजी की पहुंच 75 प्रतिशत से अधिक है। प्रधानमंत्री के साथ संवाद में ला‍भार्थियों ने बताया कि कैसे एलपीजी कनेक्‍शन ने खाना पकाने में लगने वाले समय को घटा दिया है और कैसे पूरे परिवार के लिए जीवन की गुणवत्‍ता बढ़ा दी है।
प्रधानमंत्री ने आईबीएसएफ विश्‍व स्‍नूकर चैम्पियनशिप जीतने पर पंकज आडवाणी को बधाई दी

प्रधानमंत्री श्री नरेन्‍द्र मोदी ने हाल में संपन्‍न आईबीएसएफ विश्‍व स्‍नूकर चैम्पियनशिप में अपने 18वें विश्‍व खिताब जीतने के लिए श्री पंकज आडवाणी को बधाई दी है। प्रधानमंत्री ने कहा, ‘हाल में संपन्‍न आईबीएसएफ विश्‍व स्‍नूकर चैम्पियनशिप में अपने 18वें विश्‍व खिताब जीतने के लिए पंकज आडवाणी को बधाई। आपकी उपलब्धियों पर हमें गर्व है।’
प्रधानमंत्री ने दीपावली के अवसर पर देशवासियों को बधाई दी

प्रधानमंत्री श्री नरेन्द्र मोदी ने दीपावली के अवसर पर देशवासियों को बधाई दी है। उन्होंने यह भी कामना की कि प्रकाश का यह पर्व सभी के जीवन में खुशियां और उत्तम स्वास्थ्य लेकर आए। प्रधानमंत्री ने ट्वीट किया; “आप सभी को दीपावली की ढेरों शुभकामनाएं। दीपावली का संबंध प्रकाश और आभा से है। यह पावन पर्व हम सभी के जीवन में खुशी और कल्याण की भावना को आगे बढ़ाए। मुझे आशा है कि अपने परिजनों और दोस्तों के साथ यह आपकी एक शानदार दीपावली होगी।”
अंतर्राष्ट्रीय बुद्ध पूर्णिमा दिवस समारोह के अवसर पर प्रधानमंत्री का संबोधन

प्रधानमंत्री श्री नरेन्द्र मोदी ने आज कहा कि भगवान बुद्ध का प्रेम एवं करुणा का शाश्वत संदेश दुनिया को युद्ध एवं हिंसा की समस्याओं से निजात दिलाने में मददगार साबित हो सकता है। प्रधानमंत्री ने कहा, “अगर युद्ध से मुक्ति चाहिए, तो बुद्ध की राह पर मिलेगी।” प्रधानमंत्री ने आज नई दिल्ली में अंतर्राष्ट्रीय बुद्ध पूर्णिमा दिवस समरोह के अवसर पर अपने संबोधन में कहा कि पूरी दुनिया ने यह स्वीकार किया है कि 21वीं सदी एशिया की शताब्दी साबित होगी। उन्होंने कहा कि भगवान बुद्ध के उपदेश एशिया के लिए प्रेरणा एवं मार्गदर्शक हैं, क्योंकि इसने दुनिया को टकराव एवं घृणा की समस्याओं से मुक्ति की राह दिखाई है। प्रधानमंत्री ने कहा कि आज इस अवसर पर उपस्थित जन समूह भगवान बुद्ध की जन्म भूमि नेपाल में हाल ही में आए भूकंप से मची तबाही से निश्चित तौर पर वाकिफ है। उन्होंने कहा कि इसके साथ ही यह सभी लोगों के लिए भगवान बुद्ध के करुणा के संदेश का अनुसरण करने एवं नेपाल में भारी कष्ट का सामना कर रहे लोगों के आंसुओं को पोंछने का भी अवसर है। प्रधानमंत्री ने कहा कि महात्मा बुद्ध व्यक्तिगत मुक्ति एवं सामाजिक सुधार दोनों से ही पूरी तरह अवगत थे। उन्होंने कहा कि “संघ” को दी गई अहमियत यह दर्शाती है कि महात्मा बुद्ध ने एक नेक काम के लिए लोगों को एकजुट करने के महत्व को किस तरह समझा था। उन्होंने कहा कि भगवान बुद्ध का उपदेश “अत्त दिप भव” यानी “अपनी रोशनी खुद बनो” प्रबंधन का एक महानतम पाठ है, जो महज तीन शब्दों में समाहित है। प्रधानमंत्री ने हाल ही में अपनी जापान एवं श्रीलंका यात्राओं के दौरान बौद्ध मंदिरों के दर्शन का स्मरण किया। उन्होंने चीन की अपनी यात्रा के दौरान बौद्ध मंदिरों के दर्शन को भी याद किया, जिस दौरान वह गुजरात के मुख्यमंत्री थे। उन्होंने कहा कि इन मंदिरों से जो दिव्य चेतना जुड़ी हुई है उसे निश्चित तौर पर दुनिया में अच्छाई के लिए एक शक्तिशाली ताकत में तब्दील किया जाना चाहिए। उन्होंने कहा कि कुछ लोग महात्मा बुद्ध को “पूर्व की रोशनी” कहा करते थे। प्रधानमंत्री ने इसके साथ ही यह भी कहा कि उनके विचार में यह वास्तविकता से कम आकलन है, क्योंकि महात्मा बुद्ध वास्तव में समस्त विश्व के लिए प्रेरणा स्रोत हैं। केन्द्रीय संस्कृति राज्य मंत्री (स्वतंत्र प्रभार) श्री महेश शर्मा, केन्द्रीय गृह राज्य मंत्री श्री किरेन रिजीजू और अंतर्राष्ट्रीय बौद्ध परिसंघ के महासचिव वेन. लामा लॉबजैंग भी इस अवसर पर उपस्थित थे।
मंत्रिमंडल ने सड़क को चौड़ा करने के लिए तेलंगाना राज्‍य सरकार द्वारा नल्‍लागंदला,  हैदराबाद में केंद्रीय जल आयोग की भूमि के अधिग्रहण को मंजूरी दी

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल ने सड़क को चौड़ा करके रेडियल रोड नंबर-30 को सुधारने के लिए तेलंगाना राज्य सरकार द्वारा केंद्रीय जल आयोग की भूमि के पूर्वी हिस्‍से में चारदीवारी (लगभग 200 मीटर) सहित 10 एकड़ भूमि में से 372 वर्ग गज भूमि के अधिग्रहण के लिए अपनी मंजूरी दे दी है। इसके लिए कोई शुल्‍क देय नहीं होगा। केंद्रीय जल आयोग के लिए यह विकसित मार्ग उपयोगी होगा, क्‍योंकि आवंटित भूमि पर एक विशिष्‍टता केंद्र निर्मित करने का प्रस्‍ताव किया गया है।
प्रधानमंत्री ने टेनिस खिलाड़ी लिएंडर पेस, मार्टिना हिंगिस और सुमित नागल को विंबलडन में जीत के लिए बधाई दी

प्रधानमंत्री श्री नरेन्‍द्र मोदी ने टेनिस खिलाड़ी लिएंडर पेस और मार्टिना हिंगिस को विंबलडन का मिश्रित युगल खिताब जीतने पर बधाई दी है। उन्‍होंने विंबलडन में लड़कों का युगल खिताब जीतने पर सुमित नागल को भी बधाई दी है। प्रधानमंत्री ने कहा, “विंबलडन से एक और अच्‍छी खबर मिली है। मार्टिना हिंगिस को एक बार फिर बधाई। लिएंडर पेस आपकी उपलब्धियां वास्‍तव में बहुत प्रेरणादायक हैं। हमें आप पर और आपकी उपलब्धियों पर गर्व है। विंबलडन में समित नागल को जीतते हुए देखकर मुझे हार्दिक खुशी हुई है। इस युवा खिलाड़ी को मेरी बधाई और शुभकामनाएं।”
मंत्रिमंडल ने केंद्र द्वारा प्रायोजित योजना राष्ट्रीय आयुष मिशन को 31 मार्च, 2020 तक जारी रखने को मंजूरी दी

प्रधानमंत्री श्री नरेंद्र मोदी की अध्यक्षता में आयोजित केंद्रीय मंत्रिमंडल की बैठक में केंद्र द्वारा प्रायोजित योजना राष्ट्रीय आयुष मिशन को 01 अप्रैल, 2017 से 31 मार्च, 2020 तक जारी रखने को मंजूरी दी गई। इस पर तीन वर्ष के अवधि के दौरान 2400 करोड़ रुपये का लागत-खर्च आएगा। मिशन की शुरूआत सितंबर, 2014 में की गई थी। विशेषताएं : राष्ट्रीय आयुष मिशन का क्रियान्वयन आयुष मंत्रालय द्वारा किया जा रहा है। इसका उद्देश्य सस्ती आयुष सेवाएं उपलब्ध कराना है, जो सबकी पहुंच में हों। इसकी अन्य विशेषताएं इस प्रकार हैं – • आयुष अस्पतालों और डिस्पेंसरियों का उन्नयन। • प्राथमिक स्वास्थ्य केंद्रों, सामुदायिक स्वास्थ्य केंद्रों और जिला अस्पतालों में आयुष सुविधाएं। • आयुष शिक्षण संस्थानों, राज्य सरकार, आयुर्वेद, सिद्ध, यूनानी एवं होम्योपैथी फार्मेंसियों के उन्नयन के जरिये राज्य स्तरीय संस्थागत क्षमता को मजबूत करना। • आयुर्वेद, सिद्ध, यूनानी एवं होम्योपैथी प्रवर्तन प्रणाली और औषधि जांच प्रयोगशालाएं। • बेहतर कृषि तौर-तरीकों को अपनाकर जड़ी-बूटियों की खेती को समर्थन, ताकि इनके भंडारण और वितरण संरचना के विकास तथा कच्चे माल की लगातार आपूर्ति की जा सके। राष्ट्रीय आयुष मिशन देश में और खासतौर से कमजोर एवं दूरदराज के इलाकों में आयुष स्वास्थ्य सेवाएं/ शिक्षा उपलब्ध कराकर राज्य/ केंद्र शासित प्रदेश सरकारों के प्रयासों को समर्थन दे रहा है, ताकि स्वास्थ्य सेवाओं के अंतराल को दूर किया जा सके। मिशन के तहत इन क्षेत्रों पर विशेष ध्यान दिया जाता है। इसके अलावा वार्षिक योजनाओं के लिए अधिक संसाधनों को पूरा करने के लिए प्रावधान भी किए जाते हैं। मिशन के संभावित परिणाम इस प्रकार हैं – 1. आयुष सेवाएं प्रदान करने वाली स्वास्थ्य सुविधाओं की संख्या बढ़ाने और दवाओं तथा प्रशिक्षित श्रम शक्ति की बेहतर उपलब्धता के जरिये आयुष स्वास्थ्य सेवाओं तक बेहतर पहुंच। 2. हर तरह की सुविधाओं से लैस आयुष शिक्षा संस्थानों की संख्या बढ़ाकर आयुष शिक्षा में सुधार। 3. सख्त प्रवर्तन प्रणाली से लैस बेहतर फार्मेसियों और औषधि जांच प्रयोगशालाओं की संख्या बढ़ाकर बेहतर आयुष दवाओं की उपलब्धता में सुधार। 4. प्रतिरोधक स्वास्थ्य सेवा प्रणालियों के रूप में योग और प्राकृतिक चिकित्सा को अपनाने के लिए जागरूकता पैदा करना। 5. जड़ी-बूटियों के कच्चे माल की बढ़ती घरेलू मांग को पूरा करना और निर्यात बढ़ाना। पृष्ठभूमिका : राष्ट्रीय आयुष मिशन का उद्देश्य आयुर्वेद, सिद्ध, यूनानी एवं होम्योपैथी जैसी प्राचीन भारतीय चिकित्सा विरासत को मजबूत बनाना है। ये स्वास्थ्य सुविधा के क्षेत्र में अपार ज्ञान का भंडार हैं। भारतीय औषधि प्रणालियों की यह विशेषता है कि वे सबकी पहुंच में हैं, उनमें विविधता मौजूद है, ये दवाएं सस्ती हैं तथा आम जनता के बड़े वर्ग में इनकी स्वीकृति है। तुलनात्मक रूप से ये दवाएं कम खर्चीली हैं और देशवासियों के एक बड़े वर्ग की स्वास्थ्य आवश्यकताओं को पूरा करने में सक्षम हैं।
प्रधानमंत्री ने सुश्री अरुणिमा सिन्हा को उनके माउंट विनसन, अंटार्कटिक अभियान के लिए तिरंगा सौंपा

प्रधानमंत्री श्री नरेन्द्र मोदी ने आज नई दिल्ली में सुश्री अरुणिमा सिन्हा को उनके माउंट विनसन, अंटार्कटिक अभियान के लिए तिरंगा सौंपा। श्री अरुणिमा सिन्हा माउंट एवरेस्ट पर चढ़ाई करने वाली पहली दिव्यांग महिला हैं। वे आज नई दिल्ली में प्रधानमंत्री से मिलीं और उन्हें अंटार्कटिक के अपने आगामी पर्वतारोहण अभियान की जानकारी दी। श्री मोदी ने उनकी प्रभावशाली उपलब्धियों की सराहना की और उनके नए अभियान के लिए शुभकामनाएं दीं। सुश्री अरुणिमा सिन्हा ने इससे पहले पांच महाद्वीपों में सबसे ऊंचे शिखरों पर विजय प्राप्त की थी और इस तरह वे यह उपलब्धि हासिल करने वाली पहली दिव्यांग महिला बनीं।
प्रधानमंत्री ने अनंतपुर दुर्घटना में मारे गए लोगों के प्रति संवेदना व्‍यक्‍त की

प्रधानमंत्री श्री नरेन्‍द्र मोदी ने आंध्र प्रदेश के अनंतपुर में हुए दुर्भाग्‍यपूर्ण हादसे पर दु:ख व्‍यक्‍त किया है। उन्‍होंने दुर्घटना में मारे गए लोगों के परिजनों के प्रति संवेदना व्‍यक्‍त की है। श्री मोदी ने दुर्घटना में घायल हुए लोगों के स्‍वास्‍थ्‍य में जल्‍द ही सुधार की कामना भी की है।
सशस्त्र बल झंडा दिवस पर प्रधानमंत्री की अपील

प्रधानमंत्री श्री नरेंद्र मोदी ने सशस्त्र बल झंडा दिवस पर भारतीय सशस्त्र बलों की प्रशंसा की है। उन्होंने बलों के कल्याण के लिए सभी से उदारता के साथ दान करने की अपील की है। प्रधानमंत्री ने अपने संदेश में कहा, “सशस्त्र बल झंडा दिवस पर, मैं आप सभी से हमारे सशस्त्र बलों के कल्याण के लिए उदारता से दान देने की अपील करता हूं जो रात-दिन हमारे राष्ट्र की सेवा करते हैं। हमारे सशस्त्र बल मौके पर हमेशा तत्पर रहे हैं और देशभक्ति की भावना के साथ हर फर्ज पूरा किया है। उनका निस्वार्थ समर्पण असाधारण है।”
खाद्य प्रसंस्‍करण उद्योग मंत्री के साथ एसजीपीसी के प्रतिनिधिमंडल ने प्रधानमंत्री से मुलाकात की

खाद्य प्रसंस्‍करण उद्योग मंत्री श्रीमती हरसिमरत कौर बादल के नेतृत्‍व में एक प्रतिनिधिमंडल आज प्रधानमंत्री श्री नरेन्‍द्र मोदी से मिला। प्रतिनिधिमंडल में शिरोमणि गुरूद्वारा प्रबंधक कमेटी के सदस्‍य भी थे। प्रतिनिधिमंडल ने केंद्र सरकार की योजना ‘सेवा भोज योजना’ के लिए प्रधानमंत्री को धन्‍यवाद दिया जिसके अंतर्गत गुरूद्वारों सहित धमार्थ, धार्मिक संस्‍थानों द्वारा नि:शुल्‍क दिए जाने वाले लंगर और प्रसाद की सामग्रियों पर सीजीएसटी तथा आईजीएसटी के केंद्रीय हिस्‍से की अदायगी करने का प्रावधान है। प्रतिनिधिमंडल ने गन्‍ना किसानों के बोझ को कम करने के उद्देश्‍य से केंद्र सरकार द्वारा उठाए गए कदमों के लिए प्रधानमंत्री को धन्‍यवाद दिया।
वाराणसी के अस्सी घाट पर स्‍वच्‍छता अभियान के शुभारंभ के बाद प्रधानमंत्री के संदेश का मूल पाठ

आज यह घाट की सफाई का मैंने काम प्रारंभ किया है। यहां के सामाजिक संगठनों ने मुझे विश्‍वास दिलाया है कि एक महीने के भीतर-भीतर ये पूरा घाट वे साफ कर देंगे। मैं समझता हूं कि कई वर्षों के बाद यह अपने आप में एक बहुत ही अच्‍छी सौगात सफाई के माध्‍यम से होगी। मैं आज जब वाराणसी अपने संसदीय क्षेत्र में इस सफाई अभियन को मैंने आगे बढ़ाया है तो मैंने 9 लोगों को Nominate करने का जो हमारा कार्यक्रम है, हर व्‍यक्ति सफाई करने के बाद नौ व्‍यक्तियों को Nominate करता है। जब मैंने दिल्‍ली में सफाई की थी तब नौ लोगों को Nominate किया था। आज दोबारा मैं विशेषकर उत्‍तर प्रदेश से जुड़े हुए नौ लोगों को Nominate कर रहा हूं:- एक हैं, उत्‍तर प्रदेश के मुख्‍यमंत्री श्रीमान अखिलेश जी यादव, चित्रकूट में Handicapped University के Chancellor जगत गुरू स्‍वामी रामभद्राचार्य जी, भोजपुरी संगीत में जिनका नाम है और भाजपा के सांसद हैं और इसी इलाके से उनका नाता रहा है, ऐसे श्रीमान मनोज तिवारी जी, कृष्‍ण की आत्‍मकथा के कारण साहित्यिक जगत में जिन्‍होंने अपना स्‍थान बनाया, ऐसे आदरणीय मनु शर्मा जी, क्रिकेटर और नौजवानों को हमेशा जिनसे प्रेरणा मिलती है, ऐसे श्रीमान मोहम्‍मद कैफ, और पदमश्री और संस्‍कृत के विद्वान ज्ञाता प्रोफेसर देवीप्रसाद द्विवेदी जी, इसी उत्‍तर प्रदेश की सौगात और टीवी कलाकार के रूप में और हास्‍य कलाकार के रूप में जिन्‍होंने एक विशेष स्‍थान पाया है ऐसे श्रीमान राजू श्रीवास्‍तव जी, वर्तमान में नौजवान पीढ़ी को प्रेरणा देने वाले क्रिकेटर सुरेश रैना जी, और इसी उत्‍तर प्रदेश के मेरठ की धरती के संतान जिसकी गायकी ने एक नया रंग और रूप दिया ऐसे नौजवान श्री कैलाश खैर। इन नौ लोगों को मैंने nominate किया है। मैं उनसे प्रार्थना करता हूं कि वे इस सफाई अभियान को आगे बढ़ाएंगे और खुद भी और नौ लोगों को Nominate करके इस क्रम को आगे बढ़ाएंगे। आप सबका बहुत बहुत धन्‍यवाद।
पीएम ने गुंटूर का दौरा किया, 1.33 एमएमटी विशाखापत्तनम एसपीआर सुविधा राष्ट्र को समर्पित की

ऊर्जा सुरक्षा को बढ़ावा बीपीसीएल तटीय स्थापना परियोजना और ओएनजीसी के एस-1 वशिष्ठ का अनावरण किया प्रधानमंत्री श्री नरेंद्र मोदी ने आज आंध्र प्रदेश के गूंटूर का दौरा किया और तीन प्रमुख परियोजनाओं का अनावरण किया। इस अवसर पर आंध्र प्रदेश और तेलंगाना के राज्यपाल श्री ई. एस. एल. नरसिम्हन और केंद्रीय वाणिज्य एवं उद्योग और नागरिक उड्डयन मंत्री श्री सुरेश प्रभु भी उपस्थित थे। देश की ऊर्जा सुरक्षा को बढ़ावा देने के उद्देश्य से, प्रधानमंत्री ने भारतीय सामरिक पेट्रोलियम रिजर्व लिमिटेड (आईएसपीआरएल) की 1.33 एमएमटी विशाखापत्तनम स्ट्रेटेजिक पेट्रोलियम रिजर्व (एसपीआर) सुविधा राष्ट्र को समर्पित की। परियोजना की लागत 1125 करोड़ रूपये है। यह देश की सबसे बड़ी भूमिगत भंडारण सुविधा है। उन्होंने कृष्णापटनम में भारत पेट्रोलियम कार्पोरेशन लिमिटेड (बीपीसीएल) तटीय स्थापना परियोजना की स्थापना के लिए आधारशिला रखी। 100 एकड़ में फैली इस परियोजना की अनुमानित लागत 580 करोड़ रूपये है। यह परियोजना नवंबर 2020 तक चालू हो जाएगी। पूरी तरह से स्वचालित और अत्याधुनिक इस तटीय स्थापना परियोजना से आंध्र प्रदेश के लिए पेट्रोलियम उत्पादों की सुरक्षा सुनिश्चित होगी। गैस आधारित अर्थव्यवस्था पर प्रमुखता से जोर देते हुए, प्रधानमंत्री ने ओएनजीसी के एस-1 वशिष्ठ नामक विकास परियोजना राष्ट्र को समर्पित किया, जो आंध्र प्रदेश में कृष्णा-गोदावरी (KG) अपतटीय बेसिन में स्थित है। परियोजना की लागत लगभग 5,700 करोड़ रुपये है। यह परियोजना 2020 तक तेल आयात को 10% कम करने के प्रधानमंत्री के सपने को साकार करने में महत्वपूर्ण योगदान करेगी।
प्रधानमंत्री ने अग्नि-5 मिसाइल के सफल परीक्षण के लिए वैज्ञानिकों को बधाई दी

प्रधानमंत्री श्री नरेन्‍द्र मोदी ने अग्नि-5 मिसाइल के सफल परीक्षण के लिए वैज्ञानिकों को बधाई दी है। श्री मोदी ने कहा ”अग्नि-5 का सफल परीक्षण हमारे रक्षा बलों के लिए एक बहुमूल्‍य सम्‍पदा सिद्ध होगा। हमारे वैज्ञानिकों के इस सफल प्रयास के लिए मैं उन्‍हें सलाम करता हूं।”
प्रधानमंत्री श्री नरेन्द्र मोदी और पोलैंड के राष्ट्रपति महामहिम आंद्रेज डूडा के बीच फोन पर बातचीत

प्रधानमंत्री श्री नरेन्द्र मोदी ने आज पोलैंड के राष्ट्रपति महामहिम आंद्रेज डूडा से फोन पर बातचीत की। प्रधानमंत्री ने यूक्रेन से भारतीय नागरिकों को निकालने में पोलैंड द्वारा प्रदान की गई सहायता और यूक्रेन से पोलैंड जाने वाले भारतीय नागरिकों के लिए वीजा जरूरतों में ढील देने की विशेष व्यवस्था करने पर राष्ट्रपति डूडा का गर्मजोशी से आभार जताया। उन्होंने इस कठिन समय में पोलैंड के नागरिकों द्वारा भारतीयों का गर्मजोशी से स्वागत करने और सुविधाएं उपलब्ध कराने के लिए खासतौर पर सराहना की। दोनों देशों के बीच पारंपरिक मैत्रीपूर्ण संबंधों का उल्लेख करते हुए प्रधानमंत्री ने 2001 में गुजरात भूकंप के दौरान पोलैंड द्वारा दी गई सहायता को भी याद किया। उन्होंने द्वितीय विश्व युद्ध के दौरान पोलैंड के कई परिवारों और अनाथों को बचाने में जामनगर के महाराजा द्वारा निभाई गई अनुकरणीय भूमिका को भी याद किया। प्रधानमंत्री ने राष्ट्रपति डूडा को बताया कि सड़क परिवहन एवं राजमार्ग और नागरिक उड्डयन राज्य मंत्री जनरल (डा.) वी.के. सिंह (सेवानिवृत्त), भारतीय नागरिकों के निकासी प्रयासों की निगरानी के लिए पोलैंड में उनके विशेष दूत के रूप में तैनात किए गए हैं। प्रधानमंत्री ने युद्ध समाप्त करने और बातचीत पर लौटने के लिए भारत द्वारा लगातार की जा रही अपील को दोहराया। उन्होंने राष्ट्रों की संप्रभुता और क्षेत्रीय अखंडता का सम्मान करने के महत्व पर भी जोर दिया।
एफएम तीसरे चरण की नीलामी और निजी एफएम रेडियो लाइसेंसों को चरण-2 से चरण-3 में स्‍थानांतरण (नवीनीकरण) को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज एफएम चरण-3 की नीलामी के आयोजन और 69 शहरों में काम कर रहे 135 चैनलों के निजी एफएम रेडियो लाइसेंसों को चरण-2 से 3 में स्‍थानांतरित (नवीकरण) को मंजूरी दे दी। यह नीलामी बढ़ते हुए क्रम में ई-नीलामी आधार पर आयोजित होगी। मंत्रिमंडल ने ट्राई की सिफारिशों के आधार पर स्‍थानांतरण शुल्‍क जमा करने पर निजी एफएम रेडियो लाइसेंसों को दूसरे चरण से तीसरे चरण में स्‍थानांतरित (नवीकरण) करने को भी मंजूरी दे दी है। वर्तमान में निजी एफएम रेडियो के दो चरण लागू हैं। ये हैं:- पहला चरण (1999 से 2000) और दूसरा चरण (2005-06)। देश के 26 राज्‍यों और तीन केंद्र शासित क्षेत्रों के 86 शहरों में 243 निजी एफएम चैनलों का परिचालन जारी है। इस सभी प्रस्‍तावित चैनलों की सफल नीलामी से सरकारी खजाने में 550 करोड़ रुपए से भी ज्‍यादा की राशि प्राप्‍त होने का अनुमान लगाया गया है। इसके अलावा, इस राशि में ट्राई द्वारा सुझाए गए फॉर्मूले के तहत तीसरे चरण में स्‍थानांतरण (नवीनीकरण) से प्राप्‍त होने वाला शुल्‍क भी जुड़ जाएगा। ट्राई ने स्‍थानांतरण शुल्‍क को एफएम रेडियो के तीसरे चरण की नीलामी के दौरान प्राप्‍त होने वाले बाजार मूल्‍य के साथ जोड़ा है। एमएफ रेडियो के तीसरे चरण के पहले बैच की नीलामी से 69 शहरों के वर्तमान श्रोताओं को और अधिक अच्‍छे कंटेंट वाले चैनल सुनने को मिलेंगे।
प्रधानमंत्री ने माता वैष्णो देवी भवन में मची भगदड़ में कई लोगों की मौत पर शोक व्यक्त किया

प्रधानमंत्री श्री नरेन्द्र मोदी ने माता वैष्णो देवी भवन में मची भगदड़ में कई लोगों की मौत पर गहरा शोक व्यक्त किया है। प्रधानमंत्री ने एक ट्वीट में कहा, ‘माता वैष्णो देवी भवन में मची भगदड़ में कई लोगों की मौत से बेहद दुखी हूं। शोक संतप्त परिवारों के प्रति मेरी गहरी संवेदनाएं हैं। घायलों के शीघ्र स्वस्थ होने की कामना करता हूं। जम्मू-कश्मीर के उपराज्यपाल श्री @मनोजसिन्हा_जी, मंत्री श्री @डॉ जितेंद्रसिंह जी, @नित्यानंदरायबीजेपी जी से बात की और स्थिति का जायजा लिया’। .
कैबिनेट ने प्रवासियों/फँसे हुए प्रवासियों के लिए खाद्यान्नों के आवंटन हेतु ‘आत्म निर्भर भारत’ पैकेज को स्वीकृति दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने करीब 8 करोड़ प्रवासियों/फँसे हुए प्रवासियों के लिए केन्द्रीय भंडार से दो माह (मई और जून, 2020) तक प्रति व्यक्ति 5 किलोग्राम निःशुल्क खाद्यान के आवंटन को पूर्वव्यापी स्वीकृति दे दी है। इससे करीब 2,982.27 करोड़ रूपए की खाद्य सब्सिडी प्रदान की जाएगी। इसके अलावा अंतराराज्य परिवहन और लदाई-उतराई प्रभार और डीलरों की अतिरिक्त राशि/अतिरिक्त डीलर लाभ के लिए दिए जाने वाले करीब 127.25 करोड़ रूपए का वहन पूरी तरह से केन्द्र सरकार के द्वारा किया जाएगा। इसके फलस्वरूप, भारत सरकार से मिलने वाली कुल अनुमान खाद्य सब्सिडी करीब 3,109.52 करोड़ होगी। यह आवंटन से कोविड-19 के कारण हुए आर्थिक व्यवधान से प्रवासियों/फँसे हुए प्रवासियों के द्वारा सामना की जा रही कठिनाईयों को कम किया जा सकेगा।